আউট না হয়ে ৩১৮ রান! ক্রিকেটে ‘বিরল’ রেকর্ড গড়লেন তিলক বর্মা

ওয়েব ডেস্ক: একের পর এক টেস্ট সিরিজে হেরে ধুঁকতে থাকা ভারতীয় দলকে (India Cricket Team) জয়ের ধারায় ফিরিয়েছে সূর্যকুমারের নেতৃত্বাধীন তরুণ দল। ইংল্যান্ডের বিরুদ্ধে পাঁচ ম্যাচের টি-২০ সিরিজের (IND vs ENG) প্রথম ম্যাচে ইডেনে দলকে জেতাতে বড় ভূমিকা পালন করেন অভিষেক শর্মা ও বরুণ চক্রবর্তী। চেন্নাইয়ে সেই দায়িত্ব পালন করলেন তিলক বর্মা (Tilak Varma)। তাঁর ৫৫ বলে ৭২ রানের সাহসী ইনিংসের উপর ভর করে দুরন্ত জয় ছিনিয়ে নিয়েছে টিম ইন্ডিয়া। সেই সঙ্গে তিলক একটি ‘বিরল’ রেকর্ডও গড়েছেন।

আন্তর্জাতিক টি-২০ ক্রিকেটে আউট না হয়ে সর্বাধিক রান করার রেকর্ড (Record) গড়েছেন তিলক বর্মা। এখনও পর্যন্ত অপরাজিত থেকে তিনি মোট ৩১৮ রান করেছেন। ১৯*, ১২০*, ১০৭* এবং ৭২* রানের চারটি অপরাজিত ইনিংস খেলে এই নজির গড়েছেন ভারতের এই তরুণ ব্যাটার।

আরও পড়ুন: জয়-তিলক! তিন নম্বরের মর্যাদা রাখলেন তিলক বর্মা

এর আগে এই রেকর্ডটি ছিল নিউজিল্যান্ডের মার্ক চ্যাপম্যানের। তিনি আউট না হয়ে টানা ২৭১ রান করেছিলেন। কিন্তু এখন কিউয়ি ব্যাটারের এই শিরোপা ছিনিয়ে নিয়েছেন তিলক বর্মা। তালিকায় পরবর্তী স্থানে রয়েছেন শ্রেয়স আইয়ার (২৪০), অ্যারন ফিঞ্চ (২৪০) এবং ডেভিড ওয়ার্নার (২৩৯)।

তিলক বর্মার তাঁর আন্তর্জাতিক টি-২০ কেরিয়ারে ২১ ইনিংসে ৭০৭ রান করেছেন। তাতে তাঁর ব্যাটিং গড় ৫৮.৯২। তিন নম্বর পজিশনে তিলকের ব্যাটিং পারফরম্যান্স আরও চমকপ্রদ। তিন নম্বরে ব্যাটিং করে ১১ ইনিংসে তিনি করেছেন ৪১৯ রান, যেখানে তাঁর গড় ৬৯.৮৩ এবং স্ট্রাইক রেট ১৭১। রোহিত শর্মা বলেছিলেন, তিলক ‘সব ধরণের ফরম্যাটের খেলোয়াড়’ হতে চলেছেন। ইতিমধ্যে তিনি টি-২০ ফরম্যাটে দক্ষতার প্রমাণ দিয়েছেন।